  Туспуктэм: Григорий Фомин Наталия Сильвестрова Ижкарысь А. М. Демидов нимо биатлон огъетын «Ижевская винтовка» (0+) ӵошатсконъёслы дасяськонъёс йылпумъясько. Туэ висисьёслы интыос но машина пуктон интыос тросгес радъязы. Со сярысь элькун тӧролэн но кивалтэтлэн пресс-службазы ивортӥз. Ӵошатсконъёсты радъясьёс учкисьёслэсь ӵектонъёссэс лыдэ басьтӥзы. Озьы огъетын валтӥсь трибунаез паськытатӥзы но трасса кузя ватсаса трибуна лэсьтӥзы. Машинаен лыктӥсьёс понна огъетлэн интывылаз но трасса вылысь отчы кожон бере ватсаса интыосты сузязы. Водительёслы бордюр кузя дугдылыны лэземын ӧвӧл. Со сяна, электрон хронометражъя но электромеханической мишенья сӧзнэтъёсты тупатӥзы, куинь сюрс пристрелочной мишеньёс басьтӥзы. Судьяослэн юртазы Россиысь биатлонистъёслэн огазеяськонзылэн ӵектоссы улсын «биатлон фэмилилы» (англи кылысь «биатлон семья» – ред.) инты паськытатӥзы. Пластиковой укноосты пуктонъя ужъёсты йылпумъяло. Озьы ик огъетын ватсаса тылъёсты пуктыса быдто. Ыбылӥськон инты вадьсын «Удмуртская Республика» 20 метръем гожтэм кылдоз. Гонкаосты спорт телеканалын меӵак эфирын возьматон понна оптоволокно кыскизы. « 54-тӥ "Ижевской винотвка" – улосвыллэн данъяськонэз! Солы ми азьло ик дасяськыны кутскимы, ӟеч трассаос спортсменъёсты возьмало ни. Учкисьёслы вожвылъяськонъёсын, розыгрышъёсын но интерактивной площадкаосын узыр программа дасямын. Фудкорт зонаын шуныт шатёр лэсьтозы, отын сиськыны но шунтӥськыны луоз. Огъет но «Северный микрорайнон» дугдылонни куспын дунтэк автобус ветлоз » Денис Парахин, Удмуртиысь физкультурая но спортъя министр Тодэ вайытом, «Ижевская винтовка» ӵошатсконъёс 18-21 толшоре ортчозы, отчы Россиысь но Беларусьысь устоосыз спортсменъёс пыриськозы. Тегъёс: Спорт Ижевскаявинтовка Биатлон ӵошатсконъёс Ижкар Удмуртия  